Vesa Toskala

Vesa Toskala (* 20. máj 1977, Tampere, Fínsko) je bývalý fínsky hokejový brankár, ktorý sa preslávil najmä pôsobením v tímoch San Jose Sharks a Toronto Maple Leafs v NHL. V NHL odchytal 266 zápasov v základnej časti a 11 zápasov v play-off. V najvyššej lige strávil 8 sezón, zvyčajne na pozícii náhradného brankára.

Dvakrát získal striebornú medailu z Majstrovstiev sveta (1998,1999) a a raz bronzovú (2000).

Kariéra 
Hokejovo sa formoval v juniorských výberoch tímu Ilves Tampere  a patril k výrazným brankárskym talentom fínskeho hokeja 90-tych rokov. Fínsko reprezentoval aj na mnohých medzinárodných juniorských turnajoch (Európsky juniorský šampionát, Majstrovstvá sveta juniorov do 20 rokov).

V roku 1995 ho draftoval tím San Jose Sharks do NHL ako výber 4. kola (celkovo 90.).

Až do roku 2000 však ostal v Európe a už so seniorským tímom Ilves Tampere získal stiebornú medailu najvyššej fínskej súťaže Liiga. 

V roku 2000 sa presťahoval do Severnej Ameriky, kde nastupoval vo "farmárskych" tímoch San Jose Sharks (Kentucky Thoroughblade a Cleveland Barons) v American Hockey League (AHL).

Od roku 2001 až do roku 2003 striedavo pôsobil v hlavnom tíme Sharks ako náhradník Jevgenija Nabokova, alebo ako prvý brankár v nižšej súťaží. Až od roku 2004 sa etabloval ako stabilný náhradník a v sezóne 2006/2007 odchytal až 38 zápasov. 

Najlepším ročníkom v drese San Jose sa pre neho stala sezóna 2003/2004. V nej odchytal 28 zápasov a pripísal si až 93,0% úspešnosť zákrokov. Celkovo za tím odchytal 115 zápasov a strávil v ňom 5 sezón (3 plné).

Ako perspektívny brankár na post tímovej "jednotky" bol v lete 2007 vymenený do tímu Toronto Maple Leafs spolu s kanadským centrom Markom Bellom. San Jose vo výmene získalo výbery v prvom a druhom kole draftu 2007 a 4. kolo draftu 2009. 

V Toronte strávil tri sezóny v ktorých sa jeho výkonnosť hlboko prepadla. Kým v ročníku 2007/2008 sa držal okolo ligového priemeru, jeho čísla sa postupne prepadli až bol v roku 2010 vymenený do tímu Anaheim Ducks, ktorý ho bez toho aby v tíme odchytal jediný zápas vymenili do tímu Calgary Flames. 

Ohľadom Toskalovho prepadu sú vytvorené viaceré teórie. Časť z nich hovorí o jeho početných zraneniach, časť z nich o mladom a neskúsenom tíme Toronta, ktorý ho nevedel podporiť. Tlak, ktorý bol zo strany médií a fanúšikov na neho vyvíjaný, sa dovŕšil sezónou 2009/2010, kde ho z pozície jednotky vytlačil mladý švédsky brankár Jonas Gustavsson. Toskalove čísla boli v 26 odchytaných zákrokov 3,66 inkasovaného gólu na zápas a 87,4% úspešnosť zákrokov.

V drese Flames stihol odohrať iba 6 zápasov, v ktorých sa však jeho výkonnosť zlepšila a naznačovala pozitívny trend. Flames Toskalovi ponúkli ročný kontrakt pre pozíciu náhradníka, ten však odmietol pretože sa chcel na trhu uchádzať o post jednotky. Žiadny z tímov NHL po ňom nesiahol a v sezóne 2010/2011 odchytal kvôli zraneniam iba 2 zápasy vo švédskej Elitserien. Avšak ani v lete 2011 o neho žiadny z tímov najvyššej ligy neprejavil záujem a Toskala podpísal zmluvu so svojim rodným tímom Ilves Tampere. Po katastrofálnej sezóne a pokračujúcich zraneniach sa napokon v roku 2012 rozhodol ukončiť profesionálnu hráčsku kariéru. 

V NHL odchytal dokopy 266 zápasov (129 výhier), inkasoval 2,76 gólu na zápas a udržal si výslednú 90,2% úspešnosť zákrokov. V play-off odchytal 11 zápasov (6 výhier) s 91,0% úspešnosťou zákrokov. 

V reprezentačnom hokeji získal dvakrát striebornú a raz bronzovú medailu z Majstrovstiev sveta a bol aj súčasťou fínskeho výberu na Svetovom pohári v roku 2004.

Zaujímavosti 

 V roku 2000 Toskala ako brankár tímu Färjestads BK v najvyššej švédskej súťaži Elitserien skóroval gól.
 18. marca 2008 sa v zápase Toronta Maple Leafs proti New York Islanders neslávne zapísal do histórie NHL nešťastným gólom, ktorý inkasoval zo 60 metrov, keď súperov obranca Rob Davison vyhodil skackavý puk, ktorý Toskalu prekvapil.
 Dôvod, pre ktorý v drese Anaheim Ducks neodchytal ani jeden zápas bol rozpor o číslo 35, ktoré Toskala nosil. Toskala odmietal chytať s iným číslom a tím mu jeho použitie znemožňoval pretože totožné číslo nosil Jean-Sébastien Giguère, ktorý v tom čase nedávno opustil tím a bol emblematickým brankárom pre tím (priviedol ich k výhre Stanleyho poháru a vyhral v ich drese Conn Smythe Trophy)

Referencie

Iné projekty

Externé odkazy 
 

Fínski hokejoví brankári
Brankári San Jose Sharks
Brankári Toronto Maple Leafs
Brankári Calgary Flames
Svetový pohár v ľadovom hokeji
Majstrovstvá sveta v ľadovom hokeji 1998
Majstrovstvá sveta v ľadovom hokeji 1999
Majstrovstvá sveta v ľadovom hokeji 2000
Hokejisti draftovaní klubom San José Sharks
Osobnosti z Tampere